Mênggah petang samantên wau manawi lêrês pananêmipun wontên ing wulan Mèi, kasèpipun malih têmtu dados suda wawratipun. Lan kauningana, kobis ingkang mawi rabuk z.a. punika manawi sampun kaundhuh botên sagêd tahan dangu kados ingkang tanpa karabuk, inggih punika pinggêt sakêdhik kemawon inggih lajêng dados lonyoh (bosok) kados sabun kaêkum ing toya, botên ngantos gantalan dintên. Kosokwangsulipun ingkang tanpa rabuk sanajan tatu kenging lading upaminipun utawi kauncal-uncalakên kados bal inggih mêksa tahan dangu, botên bosok, mila ingkang sok kakintunakên têbih adhakan milih kobis ingkang makatên punika. Namakakên rabuk z.a. punika manawi tanêman sampun umur 3 minggu, lan cêkap karabuk sapisan. Sabên tanêman sabau namung cêkap ngangge z.a. 1½ dhacin, tumrap ing môngsa sapunika z.a. wau ing dalêm sadhacin namung rêgi f 4,-- dados 1½ dhacin ± f 6,-. Wondene bab wiji cêkapipun ± 200 gram rêgi f 0,90.